༈ །ཡང་བསྒྲལ་མཆོད་ཀྱི་སྐབས་སུ་མཛད་པའི་དཔང་གཟུགས་ནི། ཧཱུྃ་བྷྱོཿ ངས་ནི་མ་ཉེས་མ་ཐོའོ། །དུས་གསུམ་བླ་མས་དཔང་མཛོད་ཅིག །ངས་ནི་མ་ཉེས་མ་ཐོའོ། །དཀོན་མཆོག་གསུམ་པོས་དཔང་མཛོད་ཅིག །ངས་ནི་མ་ཉེས་མ་ཐོའོ། །དུས་གསུམ་བདེ་གཤེགས་དཔང་མཛོད་ཅིག །ངས་ནི་མ་ཉེས་མ་ཐོའོ། །ཡི་དམ་ལྷ་ཚོགས་དཔང་མཛོད་ཅིག །ངས་ནི་མ་ཉེས་མ་ཐོའོ། །ཆོས་སྐྱོང་སྲུང་མས་དཔང་མཛོད་ཅིག །ངས་ནི་མ་ཉེས་མ་ཐོའོ། །གནས་གསུམ་མཁའ་འགྲོས་དཔང་མཛོད་ཅིག །ངས་ནི་མ་ཉེས་མ་ཐོའོ། །ལྷ་སྲིན་སྡེ་བརྒྱད་དཔང་མཛོད་ཅིག །ངས་ནི་མ་ཉེས་མ་ཐོའོ། །ཡུལ་ལྷ་གཞི་བདག་དཔང་མཛོད་ཅིག །ངས་ནི་མ་ཉེས་མ་ཐོའོ། །འགོ་བའི་ལྷ་རྣམས་དཔང་མཛོད་ཅིག །གཅེས་པའི་ལྷ་རྣམས་དཔང་མཛོད་ཅིག །བསྟན་པའི་སྲུང་མ་དཔང་མཛོད་ཅིག །དཔང་པོས་མི་ཆོག་གྲོགས་ཀྱང་འཆོལ། །དམ་ཉམས་དགྲ་བགེགས་ངན་པ་འདིས། །སངས་རྒྱས་བསྟན་པ་གཉེན་པོ་བཤིག །དཀོན་མཆོག་དབུ་འཕང་གཉེན་པོ་སྨད། །བླ་མ་དམ་པའི་སྐུ་ལ་བསྡོས། །སྲུང་མ་ཁྱོད་ལ་བསྡོ་ཕོད་བཙུགས། །སྐྱེ་འགྲོའི་དབུགས་ལེན་ཐམས་ཅད་བྱས། །འཇིག་རྟེན་ཐམས་ཅད་ཕུང་དུ་བཅུག །སེམས་ཅན་རྣམས་ལ་འཚེ་བ་བྱས། །ལས་འབྲས་བདེན་པ་ཁྱད་དུ་བསད། །རྣལ་འབྱོར་བདག་ལ་བརྙས་པ་བྱས། །རྒྱུ་འབྲས་ལ་ནི་མི་འཛིན་པའི། །དམ་ཉམས་དགྲ་བགེགས་ངན་པ་འདི། །འགོ་བའི་ལྷ་དང་ཕྲལ་ནས་ནི། །ད་ལྟ་ཉིད་དུ་བསྒྲལ་རེ་རན། །ཆོས་སྐྱོང་སྲུང་མ་ར་མདའ་བཟློག །ཕྱི་ནང་ཆོས་སྲུང་ར་མདའ་བཟློག །དམ་ཅན་རྒྱ་མཚོ་ར་མདའ་བཟློག །བསྟན་པའི་ཆོས་སྐྱོང་ར་མདའ་བཟློག །འགོ་བའི་ལྷ་རྣམས་ར་མདའ་བཟློག །མ་གཡེལ་མ་འདའ་སྲུང་མའི་ཚོགས། །སྔོན་གྱི་དམ་ཚིག་རྗེས་དྲན་ནས། །རྣལ་འབྱོར་བདག་གི་གྲོགས་མཛད་རན། །རྡོ་རྗེ་འཆང་གི་བཀའ་མ་བཅག །རྩ་བའི་བླ་མའི་དམ་མ་འདའ། །དམ་ཚིག་བསྐུལ་ལོ་སྲུང་མ་རྣམས། །དགྲ་བགེགས་སྒྲོལ་ཅིག་སྲུང་མ་རྣམས། །ཡིད་ལ་བརྣག་པའི་དགྲ་བགེགས་འདི། །གནམ་གྱི་འཇུ་ཐག་སྐྱ་བོ་ཆོད། །ས་ཡི་རྟེན་ཕུར་ནག་པོ་ཕྱུངས། །ལས་ཀྱི་རླུང་གིས་རྒྱབ་ནས་ཕུལ། །འཇིགས་པའི་མུན་པས་མདུན་ནས་བསུས། །ཁ་ནས་ཁོང་ཁྲག་དྲོན་མོ་ཕྱུངས། །ལྕགས་ཀྱུས་ཁུག་ལ་ཞགས་པས་ཆིངས། །ལྕགས་སྒྲོག་གིས་སྡོམ་དྲིལ་བུ་ཡིས། །བརྒྱལ་བར་གྱིས་ལ་དབང་དུ་བསྡུས། །ཕྱེས་ཤིག་ནོན་ཅིག་རྨུགས་པར་གྱིས། །དཀྲུགས་ཤིག་གཡེང་ཤིག་རེངས་པར་གྱིས། །ཕུག་ཅིག་ཆོད་ཅིག་དུམ་བུར་གཏུབས། །ཡེ་ཤེས་མེ་ཡིས་འཚིག་པར་སྲེགས། །འཇིགས་པའི་མཚོན་ཆ་སྣ་ཚོགས་ཀྱིས། །དམ་ཚིག་ཉམས་པའི་དགྲ་བགེགས་འདི། །ད་ལྟ་ཉིད་དུ་བསད་པར་གྱིས། །སངས་རྒྱས་བསྟན་པ་བཤིགས་པ་དང་། །དཀོན་མཆོག་དབུ་འཕང་སྨོད་པ་དང་། །བླ་མའི་སྐུ་ལ་བསྡོ་བ་དང་། །སྲུང་མ་ཁྱོད་ལ་དོ་བསྡོ་དང་། །སྐྱེ་འགྲོ་དབུགས་ལེན་བྱེད་པ་དང་། །འཇིག་རྟེན་ཕུང་དུ་འཇུག་པ་དང་། །སེམས་ཅན་རྣམས་ལ་འཚེ་བྱེད་དང་། །ལས་འབྲས་ཁྱད་དུ་གསོད་པ་དང་། །རྣལ་འབྱོར་བདག་ལ་བརྙས་བྱེད་པའི། །དམ་ཉམས་དགྲ་བགེགས་ངན་པ་འདིའི། །ལུས་སེམས་བྲལ་བར་མ་བྱས་ན། །སྲུང་མ་ཁྱེད་རྣམས་མཐུ་རྩལ་ཆུང་། །བདག་གིས་བཅོལ་བའི་ལས་འདི་ལ། །མ་གཡེལ་སྲུང་མ་མཐུ་རྩལ་བསྐྱེད། །དགྲ་བགེགས་བསྒྲལ་བའི་དུས་ལ་བབས། །རྣམ་ཤེས་ཆོས་ཀྱི་དབྱིངས་སུ་སྒྲོལ། །ཅེས་པ་འདི་ནི་ས་སྐྱ་པ་དག་གི་དབང་པོ་ཀུན་དགའ་རིན་ཆེན་གྱིས་རྒྱ་གར་གྱི་སློབ་དཔོན་བྲམ་ཟེ་ནག་པོ་ཞབས་ཀྱིས་མཛད་པ་ཟུར་དུ་བཀོལ་བའོ།།